MEMORANDUM TA’ SPJEGAZZJONI

1.KUNTEST TAL-PROPOSTA

•Raġunijiet u għanijiet tal-proposta

Il-Kummissjoni llum adottat pakkett ta’ miżuri biex isaħħu l-Unjoni tas-Swieq Kapitali (“CMU”) flimkien mal-Komunikazzjoni “L-ikkompletar tal-Unjoni tas-Swieq Kapitali sal-2019 – wasal iż-żmien li naċċelleraw il-proċess”. Il-pakkett jinkludi din il-proposta u proposta għal regolament dwar l-iffaċilitar għad-distribuzzjoni transfruntiera ta’ fondi ta’ investiment kollettiv, li jemenda wkoll ir-Regolamenti Nru 345/2013 u 346/2013, kif ukoll proposta għal qafas ta' abilitazzjoni tal-UE dwar bonds koperti, proposta għal qafas ta’ abilitazzjoni dwar il-fornituri tas-servizzi ta’ finanzjament kollettiv (crowdfunding) Ewropew (ECSP) għan-negozji, proposta dwar il-liġi applikabbli għall-effetti tal-partijiet terzi ta’ assenjazzjonijiet ta’ talbiet, u Komunikazzjoni dwar il-liġi applikabbli għall-effetti proprjetarji ta’ transazzjonijiet f’titoli.

Din il-proposta temenda ċerti dispożizzjonijiet fid-Direttiva 2009/65/KE u fid-Direttiva 2011/61/UE bl-għan li tnaqqas l-ostakli regolatorji għad-distribuzzjoni transfruntiera tal-fondi ta’ investiment fl-UE. Dawn il-miżuri l-ġodda huma mistennija jnaqqsu l-ispiża għall-maniġers ta’ fondi meta l-fondi jieħdu bixra transfruntiera u jenħtieġ li jappoġġjaw aktar il-kummerċjalizzazzjoni transfruntiera tal-fondi ta’ investiment. Iż-żieda fil-kompetizzjoni fl-UE se tgħin biex tagħti lill-investituri aktar għażla u valur aħjar.

Din il-proposta kienet skedata fil-Programm ta’ Ħidma tal-Kummissjoni tal-2018 u jenħtieġ li titqies fil-kuntest usa’ tal-Pjan ta’ Azzjoni tal-Unjoni tas-Swieq Kapitali u r-Rieżami ta’ Nofs it-Terminu tas-CMU, biex jiġi stabbilit suq tal-kapital intern ġenwin billi tiġi indirizzata l-frammentazzjoni tas-swieq tal-kapital, jitneħħew l-ostakli regolatorji għall-finanzjament tal-ekonomija u tiżdied il-provvista ta’ kapital għan-negozji. L-ostakli regolatorji, jiġifieri r-rekwiżiti ta’ kummerċjalizzazzjoni tal-Istati Membri, it-tariffi regolatorji u r-rekwiżiti amministrattivi u ta’ notifika jirrappreżentaw diżinċentiv konsiderevoli għad-distribuzzjoni transfruntiera tal-fondi. Dawn l-ostakli ġew identifikati bħala tweġiba għall-Green Paper dwar l-Unjoni tas-Swieq Kapitali, is-Sejħa għal Evidenza dwar il-qafas regolatorju tal-UE għas-servizzi finanzjarji u għall-konsultazzjoni pubblika dwar l-ostakli għad-distribuzzjoni transfruntiera tal-fondi ta’ investiment.

Il-fondi ta’ investiment huma prodotti ta’ investiment maħluqa bl-uniku skop li jinġabar il-kapital tal-investituri u jiġi investit kollettivament permezz ta’ portafoll ta’ strumenti finanzjarji bħal stokks, bonds u titoli oħrajn. Fl-UE, il-fondi ta’ investiment jistgħu jiġu kategorizzati bħala impriżi għall-investiment kollettiv f’titoli trasferibbli (UCITS) u fondi ta’ investiment alternattiv (AIFs) amministrati minn maniġers ta’ fondi ta’ investiment alternattiv. Il-UCITS huma koperti mid-Direttiva 2009/65/KE u l-AIFs huma koperti mid-Direttiva 2011/61/UE. Id-Direttiva 2011/61/EU hi kkomplimentata minn erba’ oqfsa ta’ fondi:

·Ir-Regolament (Nru) 345/2013 dwar fondi Ewropej ta’ kapital ta’ riskju,

·Ir-Regolament (Nru) 346/2013 dwar fondi ta’ intraprenditorija soċjali Ewropej,

·Ir-Regolament 2015/460 dwar il-Fondi ta’ Investiment Ewropej fuq Terminu Twil u

·Ir-Regolament 2017/1131 dwar il-fondi tas-suq monetarju.

Ir-regoli għall-fondi ta’ investiment tal-UE jippermettu lill-maniġers ta’ fondi jiddistribwixxu u, b’xi eċċezzjonijiet, anki jimmaniġġjaw il-fondi tagħhom madwar l-UE. Għalkemm il-fondi ta’ investiment tal-UE raw żvilupp mgħaġġel, b’totali ta’ EUR 14 310 biljun f’assi mmaniġġjati f’Ġunju 2017, is-suq tal-fondi ta’ investiment għadu organizzat l-aktar bħala suq nazzjonali: 70 % tal-assi mmaniġġjati kollha huma miżmuma minn fondi ta’ investiment irreġistrati għall-bejgħ fis-suq domestiku tagħhom biss. 37 % biss tal-UCITS u madwar 3 % tal-AIFs huma rreġistrati għall-bejgħ f’aktar minn tliet Stati Membri. Meta mqabbel mal-Istati Uniti, is-suq tal-UE huwa iżgħar f’termini ta’ assi mmaniġġjati. Madankollu, hemm ħafna aktar fondi fl-UE (58 125 fl-UE meta mqabbla ma’ 15 415 fl-Istati Uniti). Dan ifisser li l-fondi tal-UE bħala medja huma iżgħar b’mod sinifikanti. Dan għandu impatt negattiv fuq l-ekonomiji ta’ skala, it-tariffi mħallsa mill-investituri u l-mod li bih jopera s-suq intern għall-fondi ta’ investiment.

•Konsistenza mad-dispożizzjonijiet eżistenti fil-qasam ta’ politika

Din il-proposta hi ppreżentata flimkien ma’ proposta għal Regolament dwar l-iffaċilitar tad-distribuzzjoni transfruntiera tal-fondi ta’ investiment kollettiv u li temenda r-Regolamenti (UE) Nru 345/2013 u (UE) Nru 346/2013. Hi fiha emendi għal ċerti dispożizzjonijiet applikabbli għad-distribuzzjoni transfruntiera tal-fondi ta’ investiment stabbiliti fid-Direttiva 2009/65/KE u fid-Direttiva 2011/61/UE. Tali dispożizzjonijiet ġew identifikati bħala ta’ piż jew mhux ċari biżżejjed u taw lok għall-ħolqien ta’ rekwiżiti addizzjonali (“gold-plating”) meta dawn ġew trasposti fl-ordinamenti ġuridiċi nazzjonali. Dawn l-emendi huma konsistenti mal-objettivi tad-Direttivi, bl-għan li jistabbilixxu suq uniku għall-fondi ta’ investiment u li jiffaċilitaw id-distribuzzjoni transfruntiera tal-fondi ta’ investiment. Il-proposta tallinja wkoll ir-regoli bejn l-oqfsa leġiżlattivi differenti għall-fondi ta’ investiment. B’hekk, il-konsistenza mad-dispożizzjonijiet ta’ politika eżistenti hi ssalvagwardjata.